ไบโอเทค สวทช.พัฒนาชุดตรวจโรคใบด่างมันสำปะหลัง ช่วยการคัดกรองท่อนพันธุ์มันสำปะหลังที่ปลอดโรค ก่อนส่งมอบเกษตรกรนำไปปลูก
นางสาวเกื้อกูล ปิยะจอมขวัญ รองผู้อำนวยการ ศูนย์พันธุ์วิศวกรรมและเทคโนโลยีชีวภาพแห่งชาติ สำนักงานพัฒนาวิทยาศาสตร์และเทคโนโลยีแห่งชาติ (ไบโอเทค สวทช.) กล่าวว่า การลงพื้นที่ไปถ่ายทอดองค์ความรู้ให้กับภาคเอกชนในพื้นที่จังหวัดแพงเพชรนั้น เพื่อนำนวัตกรรมเข้าไปช่วยเหลือในเรื่องของการตรวจโรคใบด่างมันสำปะหลัง เนื่องจากมันสำปะหลัง เป็นหนึ่งในพืชเศรษฐกิจหลักที่สำคัญของประเทศ โดยได้มีการส่งออกมันสำปะหลังและผลิตภัณฑ์จากมันสำปะหลังมากเป็นอันดับหนึ่งของโลก สร้างรายได้เข้าประเทศ เฉลี่ย 1 แสนล้านบาทต่อปี แต่ในช่วง 2-3 ปีที่ผ่านมา พบการระบาดของโรคใบด่างมัน ก่อให้เกิดความเสียหายแก่เกษตรกรและอุตสาหกรรมแปรรูปมันสำปะหลังเป็นอย่างมาก ไบโอเทค สวทช. จึงได้นำชุดตรวจโรคใบด่างมันสำปะหลังเพื่อคัดท่อนพันธุ์มันสำปะหลังที่ปลอดโรคและนำส่งต่อเกษตรนำไปปลูกต่อไป ซึ่งจะช่วยลดความสูญเสียให้กับเกษตรกรได้ปัจจุบันทีมวิจัยการผลิตโมโนโคลนอลแอนติบอดีและการประยุกต์ใช้ ไบโอเทค สวทช. ได้พัฒนาชุดตรวจแบบรวดเร็ว Strip test สำหรับการตรวจวินิจฉัยโรคใบด่างมันสำปะหลัง ซึ่งมีหลักการทำงานเหมือนชุดตรวจ ATK ทราบผลได้ภายใน 15 นาที สามารถพกพาไปใช้ในภาคสนามได้ โดยไม่ต้องเก็บตัวอย่างส่งมาตรวจยังห้องปฏิบัติการและมีความแม่นยำ ความจำเพาะเจาะจง ความไว ใกล้เคียงกับชุดตรวจอิไลซ่าที่พัฒนาขึ้นก่อนหน้านี้ และเมื่อเปรียบเทียบกับวิธีมาตรฐาน PCR พบว่า มีความแม่นยำร้อยละ 95 ความจำเพาะเจาะจงร้อยละ 100 และความไวร้อยละ 89  และเตรียมนำชุดตรวจไปทดสอบการใช้งานจริงกับเครือข่ายภาครัฐและเอกชน โดยมีการจัดฝึกอบรมเรื่อง“การตรวจวินิจฉัยเชื้อ Sri Lankan cassava mosaic virus ในตัวอย่างมันสำปะหลังด้วยชุดตรวจแบบรวดเร็วในรูปแบบstriptest” และส่งมอบชุดตรวจที่พัฒนาขึ้นให้หน่วยงานต่างๆ ไปใช้ประโยชน์ในการตรวจโรคใบด่างมันสำปะหลังแล้ว